***Մամուլի հաղորդագրություն***

**Անմիջապես հրապարակման համար Կոնտակտային անձ՝**

 *Էսթեր Հակոբյան*

 ***Հեռախոս:*** *+37498 540 804*

 ***Էլ. փոստ:*** *estherhakobyan@pjc.am*

**

**Ծանոթացում Հայաստանի և Թուրքիայի տեղեկատվական և հաղորդակցության տեխնոլոգիաների ոլորտներին**

**Երեւան, 7 նոյեմբերի, 2014**. **Նոյեմբերի 6-ին ժամը 16:00-ին**՝ «Ծանոթացում Հայաստանի և Թուրքիայի ՏՀՏ ոլորտին և համագործակցության հնարավորությունների դիտարկում» թեմայով քննարկմամբ կմեկնարկի **«Ձեռներեցների փոխայցելություններ»** նախագծի առաջին՝ հայաստանյան փուլը: Կլոր սեղան-քննարկման նպատակն է Թուրքիայի գործընկերներին ծանոթացնել հայաստանյան Տեղեկատվության և հաղորդակցման տեխնոլոգիաների դաշտին և դիտարկել համագործակցության հնարավորությունները: Քննարկումը նախատեսված է անցկացնել Էլիտ Պլազա բիզնես կենտրոնի ՎԻՊ սրահում (հասցե՝ Երեւան, Մ. Խորենացու փող. 15):

Քննարկմանը մասնակցեցին ավելի քան 60 կայացած ձեռներեցներ, ներդրողներ, փորձագետներ և ՏՀՏ ոլորտի ներկայացուցիչներ, ինչպես նաև սթարթափերներ ներկայացնող երիտասարդ ձեռներեցներ Հայաստանից, Թուրքիայից և ԱՄՆ-ից:

Միջոցառումը բացեցին և ողջույնի խոսքով հանդես եկան նախագիծն իրականացնող կազամակերպությունների ղեկավարները՝ «Հանրային լրագրության ակումբի» նախագահ Սեդա Մուրադյանը և «Թուրքիայի տնտեսական քաղաքականության հետազոտությունների հիմնադրամի» (ՏԵՊԱՎ, Թուրքիա) ներկայացուցիչ Ուսալ Սահբազը:

Սեդա Մուրադյանն ասաց. «Սա առաջին մեծամասշտաբ միջոլորտային փոխանակման ծրագիրն է, և մենք հույս ունենք, որ այն հետագա համագործակցության համար հիմք կհանդիսանա: Մենք փորձում ենք ստեղծել «մարդկային կամուրջ» այս ոլորտների միջև և խթանել հարևան երկրների միջև ձեռներեցության էկոհամակարգի հանդեպ հետաքրքրությունը, ինչն էլ իր հերթին կնպաստի տարածաշրջանային ինտեգրման բարելավմանը»:

Ուսալ Սահբազը նշեց. «Տեխնոլոգիական ոլորտի ձեռներեցները աշխարհի բոլոր անկյուններում նույն լեզվով են խոսում: Նրանք փորձում են, ձախողում և կրկին փորձում: Մեր պատվիրակությունն առաջինն է, որ փորձում է Հայաստանի և Թուրքիայի միջև մասնագետների փոխանակման նոր հնարավորություն ստեղծել: Մենք հպարտ ենք, որ երբևէ Թուրքիայից Հայաստան ժամանած ձեռներեցների ամենամեծ խումբն ենք: Մենք ակնկալում ենք, որ այս այցելությունը նոր համագործակցությունների ուղի կբացի՝ ստեղծելով նոր աշխատատեղեր և նպաստելով սահմանի երկու կողմերի միջև փոխըմբռնման բարելավմանը»:

Մասնակիցներին և ներկաներին ողջույնի խոսք հղեցին նաև Հայաստանում ԵՄ պատվիրակության ղեկավար Տրայան Հրիսթեան և Հայաստանում ԱՄՆ դեսպան Ջոն Հեֆերնը:

Տրայան Հրիսթեանը ընդգծեց ԵՄ-ի աջակցությունը քաղաքացիական-հասարակական նախաձեռնություններին՝ ուղղված Հայաստանի և Թուրքիայի միջև երկխոսության և շփման միջոցով հարաբերությունների կարգավորմանը. «Այս փոխանակման ծրագիրը նորություն է միտված միավորելու երկու երկրների նորագույն տեխնոլոգիաների ոլորտը ներկայացնող ձեռնարկատերերին, ներդրողներին, գործարարներին և սթարթափերին, և այն առաջին միջոլորտային փոխանակման հնարավորությունն է»:

Դեսպան Ջոն Հեֆերնը կարևորեց այն հանգամանքը, որ Հայաստանը և Թուրքիան հանդես են գալիս նմանատիպ համագործակցությամբ, և որ այդ նախագիծն իրականացվում է ԱՄՆ-ի և ԵՄ-ի համատեղ աջակցությամբ. «Մասնակիցները կարող են վառ ապացույցը դառնալ այն բանի, որ նմանություններն, ընդհանրություններն իրականում ավելի շատ են, քան կարելի է ենթադրել»:

Քննարկումը կկազմակերպվի երկու թեմատիկ խմբերում: Առաջինի քննարկումը կներկայանցի Հայաստանում ՏՀՏ ոլորտը, ներուժը, պետական և միջազգային աջակցության ծրագրերը, իսկ երկրորդ քննարկումը դիտարկելու է ՏՀՏ-ի ընձեռած հնարավորությունները և առնչությունը կրթությանը, սոցիալական ձեռներեցությանը, պատասխանատվությանը և այլ հարցերին: Ելույթներով հանդես կգան Հայաստանից՝ Կարեն Վարդանյանը`«Ինֆորմացիոն Տեխնոլոգիաների Ձեռնարկությունների Միության» տնօրեն, Բագրատ Ենգիբարյանը` «Ձեռնարկությունների ինկուբատոր հիմնադրամի» տնօրեն, Մանուկ Հերգնյանը` «Գրանատուս Վենչուր»-ի կառավարող գործընկեր, Եվա Հյուսյանը՝ «Մայքրոսոֆթի» հայաստանյան գրասենյակի ղեկավար, Նազարեթ Սեֆերյանը՝ կորպորատիվ սոցիալական պատասխանատվության փորձագետ, Մարինա Մխիթարյանը՝ ՄԱԶԾ–ի «Կոլբա նորարարական լաբորատորիայի» ղեկավար, Սերոբ Խաչատրյանը` ԵՊՀ փիլիսոփայության դասախոս և կրթական հարցերով խորհրդատուև Արտաշես Վարդանյանը` «Մայքրոսոֆթ ինովացիոն կենտրոնի» Աքսելերացիա ծրագրի ղեկավար:

Թուրքիայի պատվիրակության ներկայացուցիչներ Նյուման Նյումանը («212»-ի տնօրեն) և Էրհան Էրկուտը (MEF համալսարանի փոխռեկտոր և դեկան) նույնպես ելույթներով հանդես եկան միջոցառման ընթացքում:

Կլոր սեղանին մասնակցելու են նաև կայացած ձեռներեցներ, ներդրողներ, փորձագետներ և ՏՀՏ ոլորտի ներկայացուցիչներ Հայաստանից, Թուրքիայից և ԱՄՆ-ից, ինչպես նաև սթարթափներ ներկայացնող երիտասարդ ձեռներեցներ:

**«Ձեռներեցների փոխայցելություն»** **նախագիծ**

[«Ձեռներեցների փոխայցելություններ»](http://www.armenia-turkey.net/hy/news-startup-weekend-arm) նախագիծը նպատակ ունի համագործակցության նոր հնարավորություններ ստեղծել Հայաստանի և Թուրքիայի տեղեկատվական և հաղորդակցության տեխնոլոգիաների (ՏՀՏ) ոլորտի ձեռներեցների, ծրագրավորողների, դիզայներների, վաճառքի մասնագետների, արտադրողների և ոլորտի էնտուզիաստ սկսնակների (սթարթափեր) միջև:

Նախագծի շրջանակներում իրականացվող կարևոր միջոցառումներից է «Սթարթափ ուիքենդը», որը կմեկնարկի նոյեմբերի 7-ին Երևանում և կշարունակվի Գյումրիում նոյեմբերի 8- 9-ը:

Նախագծի շրջանակներում կիրականացվեն գործարարների փոխայցելություններ Հայաստան և Թուրքիա, կկազմակերպվեն ճանաչողական ու ներկայացուցչական հանդիպումներ և քննարկումներ երկու երկրներում: Պատվիրակությունները կայցելեն գործընկեր երկրի առաջատար ՏՀՏ նորարարական կենտրոններ և ինժեներական լաբորատորիաներ և հանդիպումներ կունենան ՏՀՏ ոլորտի առաջատար դեմքերի հետ:

«Ձեռներեցների փոխայցելություններ» նախագծի 2-րդ` ստամբուլյան փուլը տեղի կունենա 2014թ. դեկտեմբերին:

*Մանրամասն տեղեկությունների համար կարող եք դիմել Էսթեր Հակոբյանին +37498 540 804 հեռախոսահամարով կամ estherhakobyan@pjc.am էլ. փոստով կամ զանգահարել ՀԼԱ՝ +37460 505 898 հեռախոսահամարին:*

\*\*\*

[«Աջակցություն Հայաստան-Թուրքիա կարգավորման գործընթացին»](http://www.armenia-turkey.net/) ծրագիրն իրականացվում է Հայաստանի և Թուրքիայի ութ հասարակական կազմակերպություններից բաղկացած կոնսորցիումը։ Ծրագիրը իրականացվում է Եվրոպական միության ֆինանսական աջակցությամբ «Կայունության գործիքի» շրջանակներում:

Ծրագրի նպատակն է աջակցել քաղաքացիական հասարակության ջանքերին՝ ուղղված Հայաստան-Թուրքիա հարաբերությունների կարգավորմանը ու փակ սահմանների բացմանը, մարդկային կապերը զարգացնելու, տնտեսական ու գործարար կապերն ընդլայնելու, մշակութային և կրթական ծրագրեր իրականացնելու, ինչպես նաև անկողմնակալ տեղեկատվություն ապահովելու միջոցով։

Կոնսորցիումի անդամներն են. Հայաստանում` [Սիվիլիթաս հիմնադրամը](http://www.civilitasfoundation.org/), [Եվրասիա համագործակցություն հիմնադրամը](http://www.epfound.am/), [Հանրային լրագրության ակումբը](http://www.pjc.am/), [Տարածաշրջանային հետազոտությունների կենտրոնը](http://www.regional-studies.org/), Թուրքիայում` [Անադոլու Քյուլթյուրը](http://anadolukultur.org/en), [Թուրքիայի տնտեսական քաղաքականության հետազոտությունների հիմնադրամը](http://www.tepav.org.tr/en) (Տեպավ), [Հելսինկյան քաղաքացիական ասամբլեան](http://www.hyd.org.tr/default.aspx?sid=17) և [Հրանտ Դինք հիմնադրամը](http://hrantdink.org/?Lang=en)։



**«Աջակցություն Թուրքիա-Հայաստան կարգավորման գործընթացին»** ծրագիրը ֆինանսավորվում է Եվրոպական Միության կողմից

[www.armenia-turkey.net](http://www.armenia-turkey.net)